**Saopštenje, 20.decembar, Novi Sad**

**NAJAVA VIKEND DEŠAVANJA U LEDENOJ ŠUMI**

Povodom obeležavanja početka zimskog raspusta u Vojvodini, manifestacija Ledena šuma vas poziva da provedete predstojeći vikend uz besplatne kulturno-zabavne sadržaje u Dunavskom parku u Novom Sadu.

**U petak, 21.decembra** je u svim smenama omogućeno besplatno klizanje za grupne posete predškolskih i školskih ustanova a u večernjim časovima posetioci će moći da uživaju u kulturnom programu manifestacije. **Gudački trio Positano** nas uvodi u vikend svojim klasičnim obradama najpoznatije filmske muzike i svetskih hitova koji su na njihovom repertoaru u petak, od 17.30h do 18.30h. Već od 19.00h nas na centralnoj muzičkoj bini očekuje jedinstveni sastav **Soundcheck Orchestra** koji predvodi novosadska muzičarka Gabriella Benak.Ovaj orkestar, koji publika neformalno proglašava muzičkom senzacijom, svakim svojim nastupom izaziva oduševljenje i aplauze svih generacija! Sastav Souncheck Orchestra čine muzičari mlade generacije koji svoje klasično obrazovanje interpretiraju najboljim repertoarom pop-rok muzike.

**U subotu, 22. decembra,** od 11.00h nas očekuje tradicionalno razbuđivanje i dobar provod sa **Haos animatorima** a već od podne svi zainteresovani mogu posetiti i **ekološku kreativnu radionicu** na kojoj će se praviti novogodišnji ukrasi od recikliranih materijala. Ova radionica je organizovana uz podršku tima **diplomiranih psihologa iz Dečijeg sela u Sremskoj Kamenici** i ima za cilj da kroz druženje i zabavu skrene pažnju ljudi na mogućnosti procesa recikliranja. Radionica je namenjena svim uzrasnim grupama i održaće se u trajanju od dva sata. Večernji tremini na klizalištu i provod u Snežnom gradu je zagarantovan uz najbolje DJ hitove.

**Program u nedelju, 23.decembra**, u jutranjem terminu od 11.00h rezervisan je za dečije animacije **Haos animatora** a od 18.00h pozivamo sve ljubitelje cirkusa da nam se pridruže jer u Ledenoj šumi gostuje udruženje **Kreativni pogon** i izvođači koji će nas ostaviti bez daha svojom cirkuskom predstavom.

Za sve dodatne informacije u vezi sa programom i satnicom, stoji Vam na raspolaganju naša služba za pres i komunikacije.

Srdačan pozdrav!

***Jelena Viktorova***

***Portparolka manifestacije Ledena šuma***

***+381 69 1287 386***, ***ledenasuma.pr@gmail.com***